CELEX: 32016R2224
Language: mt
Date: 2016-12-05 00:00:00
Title: Regolament ta' Implimentazzjoni tal-Kummissjoni (UE) 2016/2224 tal-5 ta' Diċembru 2016 dwar il-klassifikazzjoni ta' ċerti prodotti fin-Nomenklatura Magħquda

10.12.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 336/22
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/2224
   tal-5 ta' Diċembru 2016
   dwar il-klassifikazzjoni ta' ċerti prodotti fin-Nomenklatura Magħquda
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
   Billi:
   
               (1)
            
            
               Biex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), jenħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
            
         
               (2)
            
            
               Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata, b'mod parzjali jew kollha kemm hi fuqha, jew li żżid xi sottodiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan tal-applikazzjoni ta' tariffi u miżuri oħra relatati mal-kummerċ tal-prodotti.
            
         
               (3)
            
            
               Skont dawn ir-regoli ġenerali, il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
            
         
               (4)
            
            
               Huwa xieraq li jiġi stipulat li l-informazzjoni vinkolanti dwar it-tariffi maħruġa għall-prodotti kkonċernati minn dan ir-Regolament u li ma tikkonformax ma' dan ir-Regolament, tkun tista' tibqa' tiġi invokata mid-detentur, għal ċertu perjodu, skont l-Artikolu 34(9) tar-Regolament (UE) Nru 952/2013. Dak il-perjodu għandu jkun ta' tliet xhur.
            
         
               (5)
            
            
               Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
            
         ADOTTAT DAN IR-REGOLAMENT:
   Artikolu 1
   Il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
   Artikolu 2
   L-informazzjoni vinkolanti dwar it-tariffi li ma tkunx konformi ma' dan ir-Regolament tista' tibqa' tiġi invokata skont l-Artikolu 34(9) tar-Regolament (UE) Nru 952/2013 għal perjodu ta' tliet xhur minn meta jidħol fis-seħħ dan ir-Regolament.
   Artikolu 3
   Dan ir-Regolament jidħol fis-seħħ fl-20 jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-5 ta' Diċembru 2016.
      
         
            Għall-Kummissjoni
         
         Stephen QUEST
         
            Direttur Ġenerali
         
         
            Direttorat Ġenerali għat-Tassazzjoni u l-Unjoni Doganali
         
      
   
   
      (1)  ĠU L 269, 10.10.2013, p. 1.
   
      (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
   
      ANNESS
      
                  Deskrizzjoni tal-prodotti
               
               
                  Klassifikazzjoni
                  (Kodiċi NM)
               
               
                  Raġunijiet
               
            
                  (1)
               
               
                  (2)
               
               
                  (3)
               
            
                  Apparat tal-elettriku (l-hekk imsejjaħ “adapter bla wajer għall-ispikers”) f'għata b'dimensjonijiet ta' madwar 52 × 52 × 13 mm u piż ta' 26 g.
                  L-adapter bla wajer għall-ispikers jikkonsisti minn:
                  
                              —
                           
                           
                              batterija rikarikabbli integrata (built-in)
                           
                        
                              —
                           
                           
                              konvertitur diġitali/analogu,
                           
                        
                              —
                           
                           
                              trażmettitur-riċevitur li juża teknoloġija Bluetooth (Advanced Audio Distribution Profile (A2DP),
                           
                        
                              —
                           
                           
                              port USB għall-iċċarġjar, u
                           
                        
                              —
                           
                           
                              port awdjo 3,5 mm, għal konnessjoni ma' sistema ta' spikers (mhux inkluż fil-mument tal-preżentazzjoni lid-dwana).
                           
                        L-apparat jippermetti lill-utent jisma' mużika minn smartphone jew apparat portabbli simili fuq sistema ta' awdjo tad-dar jew permezz ta' lawdspikers separati.
                  Is-sinjal tal-awdjo jintbagħat bla wajer permezz tal-Bluetooth mill-ismartphone lill-apparat. Fl-apparat, is-sinjal digitali jiġi konvertit f'sinjal analogu u jintbagħat b'kejbils lis-sistema awdjo tad-dar jew lil-lawdspikers separati. L-apparat għandu buttuna pause/play li tippermetti l-waqfien jew l-issoktar tad-daqq tal-mużika, iżda ma tippermettix l-għażla tal-mużika jew il-kontroll tal-volum.
               
               
                  8517 62 00 
               
               
                  Il-klassifikazzjoni hija ddeterminata mir-regoli ġenerali 1 u 6 għall-interpretazzjoni tan-Nomenklatura Magħquda u mill-formulazzjoni tal-kodiċijiet tan-NM 8517  u 8517 62 00 .
                  Peress li l-apparat jista' biss jibgħat u jirċievi sinjali tal-awdjo bla wajer permezz tal-Bluetooth (A2DP), u minnu nnifsu ma jiġġenerax s-sinjal awdjo jew jipproduċi l-ħoss ma jistax jitqies bħala apparat għar-riproduzzjoni tal-ħoss. Għalhekk, il-klassifikazzjoni taħt l-intestatura 8519  hija eskluża.
                  Il-funzjoni tal-apparat hija li jirċievi data awdjo bla wajer minn oġġett (pereżempju telefown ċellulari) u li jittrażmetti dik id-data lil-lawdspikers bl-użu ta' kejbils. Il-funzjoni ta' riċezzjoni, konverżjoni u trażmissjoni ta' data hija koperta mill-formulazzjoni tal-kodiċi NM 8517 62 00 .
                  Għalhekk l-apparat għandu jiġi kklassifikat taħt il-kodiċi NM 8517 62 00  bħala magna għar-riċezzjoni, konverżjoni u trażmissjoni ta' vuċi u ta' data oħra.